Երկու օր է՝ մարդիկ քննարկում են ոստիկանության տարածած այն տեսանյութը, թե ինչպես է օգոստոսի 14-ի գիշերը սեռական փոքրամասնությունների մի խումբ, որոնց մեջ են եղել նաեւ կանացի արտաքինով տղաներ, հարձակվել ոստիկանության Կենտրոնի բաժանմունքի վրա, ներխուժել շենք եւ ծեծել ոստիկաններին։ Խայտառակություն, որի վրա չգիտես՝ լա՞ս, թե՞ խնդաս։ Բանն այն է, որ ինչ-որ մեկը «կոմայգու» տարածքում հարվածել է իրենց, նրանք էլ հերթով ահազանգել են ոստիկանություն եւ տեղեկացրել իրենց հետ կատարվածի մասին։ Ոստիկանության օպերատիվ խումբը պարզել է, թե ով է հարվածել նրանց, եւ մարմնական վնասվածք հասցնելու կասկածանքով նրան բերման է ենթարկել ոստիկանություն։ Բայց «տուժածները» սրանով չեն բավարարվել եւ որոշել են սեփական հաշվեհարդարը տեսնել իրենց հարվածած անձի հետ։ Նրանք, իմանալով, որ կասկածյալին տարել են ոստիկանության Կենտրոնի բաժին, «այցելել» են նրան այնտեղ ու քաշքշուկ սկսել նրան բերման ենթարկելու պահին։ Ոստիկանությունն այդ ընթացքում յուրահատուկ դեմոկրատական հանդուրժողականություն է ցուցաբերել հայ հասարակության մեծ մասի, բայց ոչ երբեք կառավարության կողմից մերժված այս տեսակի նկատմամբ։ Եվ ԼԳԲՏ-ականները չեն գնահատել ոստիկանության պահվածքն ու իրենց պոտենցիալ զոհին թողած՝ հարձակվել են արդեն ոստիկանների վրա։ Նրանք նախ կարողացել են ներխուժել ոստիկանության բաժին՝ բերման ենթարկվածին հայտնաբերելու եւ նրանից վրեժխնդիր լինելու համար, բայց, հանդիպելով ոստիկանների դիմադրությանը, իրենց էներգիան պարպել են ոստիկանության ծառայողների վրա։ Արդյունքում տուժել են «խեղճ» ոստիկանները, որոնք, ընկնելով նրանց ձեռքը, հայտնվել են անպաշտպան վիճակում։ Ոստիկանության վրա հարձակման հետեւանքով, ինչպես նշվում է տարածված տեսանյութում, մարմնական վնասվածքներ են ստացել ոստիկանության երկու ծառայող, որոնցից մեկը տեղափոխվել է հիվանդանոց։ Ոստիկանությունը պարզել է իրենց աշխատակիցներին մարմնական վնասվածք պատճառած անձանց ինքնությունը։